Carenten
Carenten (Carentino an italian) a l'é un comun dël Piemont ëd 331 abitant , ant la provinsa ëd Lissandria.

Ël pais a resta ai confin antra la pian-a lissandrin-a e le colin-e dël Monfrà, an sla riva oriental dël Belb.

Stòria
Ël teritòri 'd Carenten a l'é stàit abità fin da l'época neolìtica, tanme ch'a l'han mostrà j'artrovament d'arm an pera ai temp ëd la costrussion ëd la ferovìa Lissandria-Àich, ant la sconda mità dl'Eutsent. Le prime sorgiss ch'a documento l'esistensa dël pais a armonto a la sconda mità dël sécol ch'a fa XII. Ant l'Età 'd Mès a fasìa part dij possediment dël Marcheisà d'Ansisa, d'orìgin aleràmica. Për sécoj la polìtica dij marchèis a l'ha duvù pendrojé antra 'l sostegn al Marcheisà ëd Monfrà e cola al Ducà 'd Milan, goernà dai Viscont. A l'inissi dël Sinchsent Carenten a passa ai marchèis ëd Monfrà, sota ai Gonsaga 'd Màntoa. Dël 1589 ël Marcheisà d'Ansisa a l'é vendù a Michele Peretti, anvod ëd papa Sisto V. Dël 1606 Vincens Gonsaga a separa Carenten da le tère d'Ansisa e a lo vend a Lodovico Fini, peui a passa ai marchèis Faà 'd Brun, ch'a lo ten-o fin a la fin dël feodalésim. 

Dël 1707, an séguit a la Guèra 'd Sucession Ëspagneula e al sucessiv Tratà d'Utrecht, Carenten a passa al Ducà 'd Savòja 'd Vitòrio Medeo II e pì tard al Regn ëd Sardëgna. D'apress a l'época dla dominassion fransèisa ëd Napoleon Bon-a-part, dël 1815 a torna ant ël Regn ëd Sardëgna e a l'é aministrà sota a la Division (peui Provinsa) ëd Lissandria, a la Provinsa (peui Sircondari) d'Àich e al Mandament ëd Mombaruss. Dël 1928 ël Comun ëd Carenten a ven ancorporà an col ëd Bergamasch, ma dël 1955 a oten torna soa indipendensa aministrativa.

Aministrassion
Ël sìndich a l'é Silvia Barbara Celoria (dal 26/05/2014).

Anliure esterne 
 Sit istitussional

Arferiment 

Comun dla provincia ëd Lissandria